
Mestský súd Bratislava IV B3-11C/1/2023 1323200091 14. 05. 2024 JUDr. Silvia Gandelová ECLI:SK:MSBA4:2024:1323200091.3
ROZSUDOK V MENE SLOVENSKEJ REPUBLIKY Mestský súd Bratislava IV v konaní pred sudkyňou JUDr. Silviou Gandelovou, v právnej veci žalobcu : Slovenský plynárenský priemysel, a.s., so sídlom Mlynské nivy 44/a, Bratislava, IČO: 35815256, zastúpený Nosko & Partners s.r.o., advokátska kancelária, so sídlom Podjavorinskej 2, Bratislava, IČO : 36860107, proti žalovanej : A. B., narodená X.XX.XXXX, bytom C. XXX, D., o zaplatenie 1.195,10 eur s príslušenstvom takto rozhodol: I. Žalovaná je povinná zaplatiť žalobcovi 1.195,10 eur, spolu s úrokom z omeškania vo výške 5 % p.a. zo sumy 1.185,10 eur od 21.4.2022 do zaplatenia, úrokom z omeškania vo výške 5 % p.a zo sumy 10 eur od 2.6.2022 do zaplatenia a to všetko do troch dní od právoplatnosti tohto rozhodnutia. II. Žalobca má voči žalovanej nárok na náhradu trov konania vo výške 100 %. odôvodnenie: 1. Žalobou, ktorá bola Okresnému súdu Bratislava III doručená dňa 9.1.2023, sa žalobca domáhal, aby súd uložil žalovanej povinnosť zaplatiť mu 1.195,10 eur s príslušenstvom, z titulu zmluvy o dodávke plynu pre domácnosť. 2. V žalobe tvrdil, že dňa 3.3.2017 v postavení dodávateľa uzatvoril so žalovanou v postavení odberateľa zmluvu o združenej dodávke plynu v domácnosti, predmetom ktorej bol záväzok zabezpečiť pre žalovanú zduženú dodávku plynu do odberného miesta a záväzok žalovanej uhradiť cenu za dodávku plynu a služby a výkony súvisiace s touto dodávkou plynu, pričom zmluvný vzťah zanikol dňa 31.3.2022. Dňa 6.4.2022 vystavil žalovanej vyúčtovaciu faktúru, splatnú dňa 20.4.2022. Vzhľadom na to, že si žalovaná neplnila svoje záväzky, upomienkou zo dňa 18.5.2022 ju žalobca vyzval na úhradu a v dôsledku vystavenia a zaslania upomienky jej vystavil faktúru zo dňa 18.5.2022. 3. Ako dôkazy označil zmluvu o združenej dodávke plynu zo dňa 3.3.2017, žiadosť o zmenu odberateľa na odbernom mieste zo dňa 29.3.2022, vystavené faktúry. 4. Súdu sa nepodarilo doručiť žalobu s prílohami, poučením a výzvou na vyjadrenie na adresu žalovanej zistenú podľa ustanovenia § 116 ods. 1 zákona č. 160/2015 Z.z. Civilný sporový poriadok v znení neskorších predpisov (ďalej len „CSP“), v spojení s ustanovením § 106 ods. 1 písm. a) CSP a ani na inú známu adresu a preto súd postupoval podľa § 116 ods. 2 CSP a zverejnil oznámenie o podanej žalobe s prílohami, poučením a výzvou na vyjadrenie sa k nej na úradnej tabuli a príslušnej stránke súdu s tým, že po 15 dňoch od zverejnenia oznámenia sa žaloba považovala za doručenú, a to aj vtedy ak sa adresát o tom nedozvie. 5. Žalovaná sa ku žalobe písomne nevyjadrila.
6. Podmienky pre podnikanie v energetike, prístup na trh, práva a povinnosti účastníkov trhu v energetike upravuje zákon č. 251/2012 Z.z. o energetike a o zmene a doplnení niektorých zákonov v znení neskorších predpisov (ďalej len „zákon o energetike“). 7. Žalobca je obchodnou spoločnosťou, ktorá je držiteľom povolenia na dodávku energií, teda aj plynu. Žalovaná je fyzickou osobou, nie podnikateľom, ktorej odberné miesto bolo pripojené k distribučnej sieti. Nebolo sporné, že žalovaná uzatvorila dňa 3.3.2017 zmluvu o združenej dodávke plynu na odberné miesto Račianska 136 v Bratislave. Medzi žalobcom a žalovanou tak vznikol občianskoprávny, spotrebiteľský záväzkový vzťah, na základe ktorého povinnosťou žalobcu bolo dodávať plyn na odberné miesto a povinnosťou žalovanej zaplatiť cenu za dodávky a za služby spojené s dodávkou plynu pred odberné miesto. Dňa 29.3.2022 požiadala žalovaná o zmenu odberateľa na osobu Bang Luong Hoang. 8. Žalovanej zo zmluvy vznikla povinnosť zaplatiť cenu za dodávku plynu a služby a výkony súvisiace s dodávkou za podmienok stanovených obchodnými podmienkami pre dodávku plynu pred odberateľov kategórie domácnosť, schválených rozhodnutím Úradu pre reguláciu sieťových odvetví, cenníkom za dodávku plynu a cenníkom externých služieb. 9. Žalovaná zostala v spore nečinná, súd považoval za nesporné, že žalobca dodával a žalovaná odoberala plyn na odbernom mieste v rodinnom dome na Račianskej 136 v Bratislave. Žalobca za dodané množstvo plynu na predmetné odberné miesto za rozhodné obdobie, t.j. od 10.10.2021 do 31.3.2022 vystavil žalovanej vyúčtovaciu faktúru, z ktorej vyplýva, že žalovaná uhradila zálohy vo výške 896 eur a nedoplatok za dodaný plyn predstavuje čiastku 1.185,10 eur. Žalobca vyzval žalovanú na zaplatenie nedoplatku a zároveň jej vystavil faktúru splatnú dňa 1.6.2022 na sumu 10 eur, za náklady za vystavenie a zaslanie upomienky. 10. Súd považoval vyúčtovaný nedoplatok a poskytnuté služby za nesporné, žalobca ich výšku preukázal priloženými listinnými dôkazmi, preto súd zaviazal žalovanú ku zaplateniu sumy 1.195,10 eur. 11. O príslušenstve pohľadávky súd rozhodol v zmysle ustanovenia § 517 Občianskeho zákonníka, podľa ktorého dlžník, ktorý si svoj dlh riadne a včas nesplní, je v omeškaní. Ak ide o omeškanie s plnením peňažného záväzku, má veriteľ právo požadovať od dlžníka popri plnení úroky z omeškania, ak podľa zákona nie je povinný platiť poplatok z omeškania, výšku úrokov z omeškania ustanovuje vykonávací predpis. 12. Podľa § 3 nariadenia vlády Slovenskej republiky č. 87/1995 Z.z., ktorým sa vykonávajú niektoré ustanovenia Občianskeho zákonníka, výška úrokov z omeškania je o 5 percentuálnych bodov vyššia ako základná úroková sadzba Európskej centrálnej banky platná k prvému dňu omeškania s plnením peňažného dlhu. Súd zaviazal žalovanú ku zaplateniu úrokov z omeškania v zákonnej výške, od splatnosti vystavených faktúr, do ich zaplatenia. 13. O trovách konania súd rozhodoval podľa ustanovenia § 255 zákona č. 160/2015 Z.z. Civilný sporový poriadok v znení neskorších predpisov (ďalej len „CSP“), podľa ktorého súd prizná strane náhradu trov konania podľa pomeru je úspechu vo veci. Žalobca mal úspech vo veci, preto súd zaviazal žalovaného ku náhrade trov konania v plnej výške. 14. O výške náhrady trov konania rozhodne súd prvej inštancie v zmysle ustanovenia § 262 CSP po právoplatnosti tohto rozhodnutia samostatným uznesením, ktoré vydá súdny úradník. Poučenie: Proti tomuto rozsudku je prípustné odvolanie v lehote 15 dní odo dňa doručenia rozhodnutia, na súde, proti ktorému rozhodnutiu smeruje. Z odvolania musí byť zjavné, ktorému súdu je určené, kto ho robí, ktorej veci sa týka - spisová značka tohto konania, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne, a čoho sa odvolateľ domáha. Odvolanie musí byť podpísané.
Ak povinný dobrovoľne neplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona.

